Manifestació contra la supressió d’unitats d’Infantil a Burjassot
2025-07-24

Des de la setmana passada, els col·legis públics Sant Joan de Ribera i Miguel Bordonau de Burjassot estan mostrant públicament el seu rebuig a la decisió de la Conselleria d’Educació de suprimir dues línies d’Infantil, una en cadascun dels centres, deixant tan sol una classe per als nous alumnes de 3 anys. En tots dos centres, abans d’iniciar les classes, sorolloses casserolades orquestrades per pares, mares i alumnes han pretés mostrar l’unànime rebuig d’ambdues comunitats educatives a tal decisió.

Les protestes es van unificar en la vesprada d’ahir (18-05-2015), amb una manifestació que va congregar, a les 17 h, en la Plaça de l’Ajuntament, les comunitats educatives dels dos centres escolars, al col·lectiu d’AMPAS de Burjassot, representants de FAPA VALÈNCIA (Federació d’Associacions de Pares d’Alumnes de València), representants d’altres centres educatius de Burjassot i els representants polítics de l’Ajuntament de Burjassot, encapçalats per l’alcalde, Rafa García, que va assistir acompanyat de la regidora d’Educació, Adela Pérez, els regidors Manuel Pérez Menero, Emili Altur, Olga Camps i Lluna Àrias.

Cal recordar que la setmana passada, el Ple de l’Ajuntament de Burjassot va aprovar, amb els vots a favor del PSOE, Bloc-Compromis i EU l’adhesió a l’acord adoptat pel Consell Escolar Municipal, sobre l’eliminació d’una unitat de 3 anys en castellà en el CEIP Sant Joan de Ribera i una unitat de tres anys en valencià en el CEIP Miguel Bordonau. En la votació, el PP es va abstenir.

La manifestació de protesta va recórrer els carrers Jorge Juan, Navarra, Carretera de Llíria, Rubert i Villó fins a arribar a la Plaça de la Concòrdia, on es va llegir un manifest.

La pròxima concentració de protesta serà hui, a les 11 h, en la Plaça de Manises de València.